Едуин Робинсън
Минивър Чиви

Превод от английски: Невена Стефанова, —

chitanka.info

Минивър Чиви — надменност, презрение,

брулен от времето здраво,

хленчеше все, че изобщо роден е,

и имаше право.

С дните предишни живееше той,

преследван от своите видения:

войни настръхнали в яростен бой,

вихрогони разпенени…

Минивър въздишаше все по красиви

отколешни сънища; винаги сам,

бълнуваше за Камелот[1] и за Тива[2],

за дружба с Приам[3].

Минивър мечтаеше за плодовете

на славата, подвизи, бури;

романси бленуваше той в градовете,

певци-трубадури.

Минивър бе влюбен във всички Медичи[4],

макар и далече от тях,

но само и само на тях да прилича,

би сторил и грях.

Минивър проклинаше всичко банално

и гледаше с присмех войнишките дрехи;

за древната грация беше му жално

с метални доспехи.

Минивър презираше пустото злато,

принуден все пак да протяга ръка,

и все тази мисъл стоеше в главата му:

отгде да го вземе и как!

Минивър Чиви така все си креташе

и все така пиеше, ден подир ден,

отчаян от своята участ проклета,

Минивър Чиви, тъй късно роден!

[1] Дворецът на легендарния крал Артур от английския героичен епос. ↑

[2] Град в древна Гърция. ↑

[3] Царят на Троя. ↑

[4] Владетели на Флоренция от времето на Ренесанса. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.